# Brothers & Sisters

Brothers & Sisters (Germans i germanes en català) és una sèrie de televisió estatunidenca de la cadena ABC que tracta sobre la família Walker a partir de la mort del seu patriarca, en William Walker. La sèrie es va estrenar el 24 de setembre de 2006 als EUA i va finalitzar després de cinc temporades en antena, el 8 de maig de 2011. Als Països Catalans es pot seguir en castellà pel canal en obert Cuatro i pel canal de pagament Fox.

## Argument

La sèrie se centra en la família Walker, una aparentment perfecta família estatunidenca d'ascendència jueva i irlandesa. Qualcuns dels seus membres fan feina en el negoci familiar Ojai Food Co., una distribuïdora de menjar. La major part de l'acció es desenvolupa a la zona de Los Angeles, ja que la llar familiar es troba a Pasadena (Califòrnia). L'arbre genealògic dels Walker inclou el patriarca, en William (Tom Skerritt), la mare, na Nora (Sally Field) i els seus cinc fills. El germà de na Nora, en Saul Holden (Ron Rifkin) i la filla secreta d'en William, na Rebecca (Emily VanCamp) completen la foto de família.
Els germans Walker són, per ordre de naixement:
* Sarah (Rachel Griffiths), una mare treballadora i presidenta d'Ojai Food Co.
* Kitty (Calista Flockhart), l'única republicana de la família, treballa com a comentarista política primer i com a directora de campanya del senador Robert McCallister (Rob Lowe), del mateix partit, en la carrera cap a la Presidència dels Estats Units. També hi està promesa. La seva filiació política fa que xoqui sovint amb sa mare, una demòcrata convençuda.
* Tommy (Balthazar Getty), pare de família i president de l'empresa Walker Landing Wine.
* Kevin (Matthew Rhys), un advocat gai amb problemes per trobar parella estable.
* Justin (Dave Annable), un veterà de la Guerra de l'Afganistan i drogoaddicte. Ser el fill petit fins a l'aparició de na Rebecca el converteix en el centre de les atencions de sa mare i dels seus germans.
* Rebecca (Emily VanCamp), la germanastra dels Walkers, filla d'en William Walker i la seva amant, l'actriu Holly Harper (Patricia Wettig).

## Referències

* ↑ Brooks, Tim; Marsh, Earle F. The Complete Directory to Prime Time Network and Cable TV Shows, 1946-Present (en anglès). Random House Publishing Group, 2009-06-24, p. 189. ISBN 978-0-307-48320-1.
* ↑ «Cuatro compra los derechos de 'Ugly Betty', 'Brothers and sisters', 'Day Break' y 'Six Degrees'» (en castellà). formulatv.com, 25-12-2006. [Consulta: 28 abril 2024].
* ↑ Lupo, Jonathan «A Review of “Brothers & Sisters [Television Series”: Baitz, J. R. (Creator). (2006). Los Angeles: American Broadcasting Company]» (en anglès). Journal of GLBT Family Studies, 5, 1-2, 13-02-2009, pàg. 178–180. DOI: 10.1080/15504280802606332. ISSN: 1550-428X.
* ↑ Shipley, Diane «How an endless parade of tragedies broke Brothers and Sisters' bond». Theh Guardian, 2019.
* ↑ Dunn, Thomas R. «(Queer) Family Time: Brothers & Sisters and Managing Temporal Anxieties» (en anglès). Western Journal of Communication, 79, 2, 15-03-2015, pàg. 133–150. DOI: 10.1080/10570314.2014.943420. ISSN: 1057-0314.

## Enllaços externs

* Brothers & Sisters: ABC network official website Arxivat 2007-08-08 a Wayback Machine. Pàgina oficial (anglès)
* Música de Brothers and Sisters